Ako obývame mesto
31. júl, 18.00 – 20:00, Medická záhrada

V piatok 31. júla pozývame do Medickej záhrady tých obyvateľov Bratislavy, pre ktorých je mesto hlavne priestorom, kde sa odohrávali a odohrávajú ich osobné príbehy. S pomocou výseku mapy Starého mesta budeme zisťovať, ktoré ulice boli miestom ich dejiska, aké boli pred 10, 20, 30, 50 rokmi, ako sa odvtedy zmenili (k lepšiemu aj horšiemu) a aké by mohli byť v budúcnosti. 

Spomienky na minulosť, názory na prítomnosť a predstavy o budúcnosti mesta vytvárajú mapu príbehov, ktorú chceme zachytiť a vytvoriť spolu s vami. Rozprávania o meste budeme preto nahrávať a neskôr ich zverejníme na našej stránke (http://col-me.info), niektoré z nich budú tiež odvysielané v rádiu.

V menšej mierke, na „trojuholníkovom“ priestore vymedzenom ulicami Mýtna a Radlinského zasa načrtneme príbeh miesta, ktorého identita sa v čase menila rovnako rýchlo ako podoba Bratislavy. V prvej polovici 19.storočia súčasť Blumentálskej osady, obklopená vinohradmi a zeleňou, neskôr kráľovská tabaková továreň, prebudovaná v 40. rokoch 20. storočia na štátny podnik Tesla. Dnes jej zbytky chátrajú a čakajú na ďalší osud. Hlavnou časťou bude práve nedávna minulosť Tesly, nepriamo prerozprávaná obrazovým materiálom priamo z miesta ruiny – dobové plagáty, fotografie, plošné spoje, kalendáre.

Projekt je realizovaný OZ COL-ME, v spolupráci s Centrom divadla, literatúry a vzdelávania, Školská 14.